SAAMELAISALUEEN KOULUTUSKESKUS

OPISKELIJA-ASUNTOLAN JÄRJESTYSSÄÄNNÖT

Järjestyssääntöjen tavoitteena on turvata kaikille asuntolassa asuville opiskelijoille turvallinen ja viihtyisä asumisympäristö sekä antaa opiskelurauha.

1. Opiskelija-asuntolan järjestyssääntöjä sovelletaan asuntolassa asuviin ja asuntolassa vieraileviin henkilöihin. Asuntolassa asuva henkilö on vastuussa siitä, että hänen vieraansa noudattavat asuntolan järjestyssääntöjä. Järjestyssääntöjä sovelletaan myös oppilaitoksen muualla järjestämässä majoituksessa.

2. Opiskelija-asuntolassa saavat asua vain ne henkilöt, joille on myönnetty asumisoikeus. Alaikäisille opiskelijoille myönnetään asumisoikeus vanhempien kirjallisella luvalla. Opiskelijavalintatiedon yhteydessä alaikäisen opiskelijan vanhemmille lähetetään asuntolan järjestyssäännöt tiedoksi sekä lupalomake täytettäväksi ja allekirjoitettavaksi.

3. Asuntolan avaimesta peritään kulloinkin voimassa oleva pantti. Pantti maksetaan takaisin huoneen luovutuksen yhteydessä. Panttia ei kuitenkaan makseta, jos avain on kadonnut tai opiskelija on aiheuttanut vahinkoa huoneessa,  yhteistiloissa tai kalustolle.

4. Opiskelija-asuntolassa oleskelu lomien aikana ja viikonloppuisin on sallittu erityisluvalla. Luvan myöntää rehtori asuntolaohjaajan lausunnon perusteella. Niille opiskelijoille, joilla on erityisen pitkä kotimatka, viikonloppuasumisluvan voi myöntää asuntola-ohjaaja. 

5. Vieraiden oleskelu asuntolan tiloissa on sallittu klo 22.00 saakka. Vierailijoista ei saa olla haittaa toisten asumiselle.

6. Asuntolahenkilöstöllä on oikeus mennä huoneisiin yleisavaimella tilanteen niin vaatiessa.  Heillä ei ole lupaa tarkistaa opiskelijan henkilökohtaisia kaappeja ja laatikostoja. Jos tarkistukseen on tarvetta, sen suorittaa viranomainen, jolla on kotietsintälupa. Kotietsinnässä voi olla mukana myös oppilaitoksen henkilöstöä.

7. Levon ja opiskelurauhan turvaamiseksi yleinen hiljaisuus alkaa klo 23.00.

8. Jokainen asuntolassa asuva huolehtii oman huoneensa ja yhteisten tilojen siisteydestä.

9. Opiskelija-asuntolan omaisuutta on käsiteltävä huolella. Omaisuuden vahingoittumisesta tai katoamisesta on ilmoitettava viipymättä asuntolahenkilöstölle tai muulle henkilökunnalle. Tahallaan aiheuttamasta vahingosta opiskelija on korvausvelvollinen.

10. Opiskelija-asuntolassa on päihteiden hallussapito, niiden nauttiminen ja niiden vaikutuksen alaisena esiintyminen kielletty. Lisäksi erilaisten allergisoivien hajusteiden, mm. hajukynttilät, öljyt ym. käyttö on kielletty. Tupakointi on sallittu vain siihen erikseen osoitetussa paikassa. Asuntolassa oleskelu oppituntien aikana on sallittu vain erityissyistä, kuten esim. sairastapauksissa.

11. Kaikenlaisten aseiden säilytys ja hallussapito asuntolassa on kielletty.

12. Lemmikkieläinten pito asuntolatiloissa on kielletty.

13. Asuntolahenkilöstö ja asuntolassa asuvat opiskelijat voivat halutessaan perustaa asuntola-neuvoston/-tiimin ja laatia sille ohjeet, jotka hyväksyy johtoryhmä. 

14. Ovien avaamisesta virka-ajan ulkopuolella peritään kulloinkin voimassa oleva korvaus.

